b'\n_START_ARTICLE_\nMessier 12\n_START_SECTION_\nObservare\n_START_PARAGRAPH_\nM12 se individualizeaz\xc4\x83 cu o oarecare dificultate din cauza pozi\xc8\x9biei sale deosebit de izolate, departe de a\xc8\x99tri lumino\xc8\x99i; pentru a-i repera pozi\xc8\x9bia se porne\xc8\x99te de la M10, un roi globular vecin \xc8\x99i mai luminos: odat\xc4\x83 acest obiect fiind reperat, se face deplasarea  cu circa 3,4\xc2\xb0 \xc3\xaen direc\xc8\x9bia nord-vest. M12 se observ\xc4\x83  cu u\xc8\x99urin\xc8\x9b\xc4\x83 printr-un binoclu, \xc3\xaen care apare cu aspectul unei pete l\xc4\x83ptoase. Folosind instrumente cu obiectivul av\xc3\xa2nd diametrul de 150 mm sau mai mare, roiul \xc3\xaencepe s\xc4\x83 fie rezolvat \xc3\xaen stele \xc8\x99i arat\xc4\x83 un aspect granulos. Un telescop cu obiectivul av\xc3\xa2nd diametrul de 200-250 mm permite o vedere bun\xc4\x83._NEWLINE_M12 poate fi observat din orice teritoriu populat al P\xc4\x83m\xc3\xa2ntului, mul\xc8\x9bumit\xc4\x83 faptului c\xc4\x83 este situat foarte aproape de Ecuatorul Ceresc; nu exist\xc4\x83 o emisfer\xc4\x83 privilegiat\xc4\x83 pentru observarea roiului. \xc3\x8en Emisfera nordic\xc4\x83 este un obiect al cerului de var\xc4\x83, iar \xc3\xaen Emisfera sudic\xc4\x83 este caracteristic lunilor de iarn\xc4\x83. Perioada cea mai bun\xc4\x83 pentru observarea roiului M12 este seara, din mai p\xc3\xa2n\xc4\x83 \xc3\xaen septembrie.\n_START_SECTION_\nCaracteristici\n_START_PARAGRAPH_\nRoiul este situat la circa 16.000 de ani-lumin\xc4\x83 de Sistemul Solar, fa\xc8\x9b\xc4\x83 de care se apropie cu viteza de 16 km/s. Posed\xc4\x83 un diametru aparent de 14,5 minute de arc, ceea ce \xc3\xaei confer\xc4\x83 un diametru real de circa 75 de ani-lumin\xc4\x83._NEWLINE_Este printre cele mai pu\xc8\x9bin dense \xc3\xaen stele dintre roiurile globulare din Catalogul Messier. \xc3\x8en fapt, roiul traverseaz\xc4\x83, \xc3\xaen mod regulat, planul C\xc4\x83ii Lactee, c\xc3\xa2nd pierde, de fiecare dat\xc4\x83, o parte din stelele mai pu\xc8\x9bin masive._NEWLINE_Stelele cele mai str\xc4\x83lucitoare ale roiului au magnitudinea aparent\xc4\x83 de +12.'